เทพอาจารย์จอมอิทธิฤทธิ์

**เทพอาจารย์จอมอิทธิฤทธิ์** () เป็นซีรีส์ฮ่องกงซึ่งได้รับความนิยมอย่างสูงทั้งในฮ่องกง,เวียดนามและสิงคโปร์ เคยมีการนำมาออกอากาศในประเทศไทยทางช่อง 5 โดยใช้ชื่อเรื่องว่า **ศึกชิงบัลลังก์เทพอาจารย์** นำแสดงโดยคู่ขวัญแห่งยุค เหมียวเฉียวเหว่ย และ องเหม่ยหลิง

ละครเรื่องนี้ เป็นเรื่องที่ 2 ของ องเหม่ยหลิงที่เธอรับบทนางเอก และมีเรตติงเฉลี่ยต่อตอนเกิน 60 จุดเปิด คือได้ 61 จุดเปิด หรือมากกว่า 3.15 ล้านคนดูต่อตอนในเกาะฮ่องกง และกลายเป็นแชมป์เรตติงเฉลี่ยสูงสุดในปี พ.ศ. 2527 (1984) ทำให้ติดสิบอันดับแรกของละครที่มีเรตติงเฉลี่ยต่อตอนสูงสุดตลอดกาลในเกาะฮ่องกง ต่อจากเรื่อง มังกรหยก ภาค 1 (1983) ที่เธอแสดงบท อึ้งย้ง ส่งให้เธอกลายเป็นนักแสดงหญิงเพียงคนเดียวในหน้าประวัติศาสตร์ที่รับบทนางเอกในละคร 2 เรื่องที่สามารถทำเรตติงเฉลี่ยต่อตอนเกิน 60 จุดเปิด ของสิบอันดับแรกในละครที่มีเรตติ้งเฉลี่ยสูงสุดในฮ่องกง ซึ่งแสดงให้เห็นถึงความโด่งดังของ องเหม่ยหลิงในขณะนั้น (ก่อนที่เธอจะเสียชีวิต) ได้เป็นอย่างดี

ล่าสุดเพื่อเป็น **การเฉลิมฉลองงานครบรอบ 55 ปีของทีวึบี (TVB)** ที่ได้จัดขึ้นในวันที่ 19 พฤศจิกายน พ.ศ. 2565 (2022) ก่อนหน้านั้นทางทีวีบี ได้ทำการเปิดตัวกิจกรรมให้ผู้ชมโหวตละครดังในอดีตในหัวข้อ "**ละครที่ฉันเลือก, ละครที่ฉันอยากดู**" ("I Pick, I Want to Watch") และ "**ละครที่น่าจดจำมากที่สุด**" (Unforgettable...)

ผลชนะในหัวข้อละครที่อยู่ในความทรงจำมากที่สุดของผู้ชมชาวฮ่องกงคือ ละครเรื่องนี้ "เทพอาจาร์ยจอมอิทธิฤทธิ์ (The Fearless Duo 1984)" ได้ชนะผลโหวตเป็นอันดับหนึ่ง 29.8% จากคะแนนโหวตทั้งหมดของผู้ชม ทำให้ละครเรื่องนี้จะมีการรีรันซ้ำครั้งที่ 10  และกลายเป็นละครที่มีการรีรันซ้ำบ่อยที่สุดในฮ่องกง แสดงให้เห็นว่า องเหม่ยหลิง ยังคงเป็นดารายอดนิยมในใจผู้ชมฮ่องกง ตั้งแต่ในอดีตมาจนถึงปัจจุบัน

ก่อนหน้านี้ ละครเรื่องนี้มีการออกอากาศและรีรันซ้ำในฮ่องกงรวม 10 ครั้ง (ครั้งแรก และรีรัน 9 ครั้ง ยังไม่รวมรีรันครั้งล่าสุด) ถึงแม้ตอนรีรันเวลาจะดึกไปบ้างหรือเช้าไปบ้าง แต่ก็ทำให้มีผู้คนหลายรุ่นในฮ่องกงได้มีโอกาสดูและการแสดงเรื่องนี้ของ องเหม่ยหลิง ได้สร้างความประทับใจให้แก่ผู้ชมหลายรุ่นหลายช่วงอายุ ชาวเน็ตในฮ่องกงต่างชี้ว่าฉากที่ องเหม่ยหลิงแต่งตัวเป็นตุ๊กตากระดาษและใช้แหขนาดใหญ่ไล่จับ (ผีเสื้อ) วิญญาณของพระเอก (เหมียวเฉียวเหว่ย) ที่สิงอยู่กับผีเสื้อ เรียกกลับคืนร่าง เป็นฉากละครที่คลาสสิกที่สุด และชาวเน็ตส่วนหนึ่งยกย่องว่า "**แม้ว่าละครเรื่องนี้จะมีการรีรันซ้ำกลับมาดูหลายรอบแล้ว แต่ก็ยังอยากดู เพราะมันคือละครขั้นเทพท่ามกลางละครขั้นเทพทั้งหลาย**!

## เรื่องย่อ
จากคู่ทีไม่ถูกกัน ทะเลาะกัน แต่ต้องมาแต่งงานกัน เพราะถูกจับคลุมถุงชน จนฝ่ายชายลงเอยด้วยการหนี แต่สุดท้ายกลับมารักกัน ช่วยชีวิตซึ่งกันและกัน เรื่องนี้มี อิทธิฤทธิ์เวทมนตร์ เข้ามาเกี่ยวข้องผสมผสานบทตลกและรักโรแมนติก ได้อย่างกลมกล่อมและลงตัว

## นักแสดง (บางส่วน)
### นักแสดงนำ
* เหมียว เฉียวเหว่ย รับบท "ซื่อถู หวังหวู่"
* อง เหม่ยหลิง รับบท "หลินฉู่เอี้ยน"
* หลิว ตัน รับบท "จาง เทียนชี"
### ตัวประกอบ
* หลิวชิงหวิน
* อู๋เจิ้นหวี่
* เถาต้าหวี่
* อู๋จวินหยู

## อิทธิพลความสำเร็จ
ละครเรื่อง **เทพอาจารย์จอมอิทธิฤทธิ์** (The Fearless Duo) สร้างปรากฏการณ์ในฮ่องกง กลายเป็นละครที่มีเรตติงเฉลี่ยสูงกว่าละครในยุคเดียวกันเกือบทุกเรื่องที่เป็นงานสร้างจากบทประพันธ์ของ กิมย้ง (金庸) และ โกวเล้ง (古龙) ในช่วงยุคทองของละครฮ่องกง (1977-1989)

โดยทั่วไป ละครที่จะทำเรตติงได้สูงนั้น ส่วนใหญ่ต้องพึ่งบทประพันธ์ของกิมย้ง หรือ โกวเล้ง นำมาสรัางเป็นละครเพื่อเรียกยอดเรตติงให้กับทางช่อง

แต่ปรากฏการณ์ความสำเร็จที่แตกต่างของละครเรื่องนี้ คือ เป็นละครฟอร์มเล็กต้นทุนต่ำเพียง 20 ตอนจบที่เขียนบทละครทั้งหมดจากทีมเขียนบทของทีวีบี โดยไม่ได้เป็นงานสร้างตามงานเขียนในบทประพันธ์ของใคร แต่กลับสามารถดึงยอดคนดูในฮ่องกงได้มากถึง 61 จุดเปิด หรือเฉลี่ย 3.15 ล้านคนดูต่อตอนในฮ่องกง (ประชากรทั้งหมดในฮ่องกง ณ.ตอนนั้นประมาณ 5 ล้านต้น ๆ) ซึ่งแสดงให้เห็นถึงความโด่งดังของ องเหม่ยหลิง ในขณะนั้น

อีกทั้งความสำเร็จของละครเรื่องนี้อีกอย่างหนึ่ง คือ สามารถทำเรตติงได้สูงกว่าละครเกือบทุกเรื่องในยุคเดียวกัน (ยุคทองละครฮ่องกง) ที่สร้างจากบทประพันธ์ของ กิมย้ง และ โกวเล้ง เช่น 8 เทพอสูรมังกรฟ้า 1982 (天龍八部), จอมยุทธ์อุ้ยเสี่ยวป้อ 1984 (鹿鼎記), กระบี่เย้ยยุทธจักร 1984 (笑傲江湖), ชอลิ้วเฮียง 1984 (楚留香之蝙蝠傳奇), จิ้งจอกภูเขาหิมะ 1985 (雪山飛狐), เพ็กฮ่วยเกียม ดาบเลือดสะท้านแผ่นดิน 1985 (碧血劍), ดาบมังกรหยก 1986 (倚天屠龍記), ตำนานอักษรกระบี่ 1987 (書劍恩仇錄) และ มังกรทลายฟ้า 1989 (俠客行) เป็นต้น ซึ่งละครเหล่านี้อยู่ในยุคเดียวกันกับละครเรื่อง "เทพอาจารย์จอมอิทธิฤทธิ์ 1984 (天師執位)" แต่ไม่สามารถทำเรตติงเฉลี่ยได้สูงเท่า

ละครเรื่องนี้ ยังกลายเป็นละครยอดนิยมที่ไม่ได้สร้างจากบทประพันธ์ของใคร ที่ประสบความสำเร็จทางด้านเรตติงเฉลี่ยมากที่สุดในเกาะฮ่องกง มาจนถึงทุกวันนี้

ละครชุดนี้ไม่เพียงกลายเป็น "ละครระดับเทพ" ในดวงใจของผู้ชมชาวฮ่องกงเท่านั้น แต่ยังเป็นจุดสูงสุดในอาชีพของนางเอก องเหม่ยหลิง ผู้ล่วงลับอีกด้วย ในช่วงเวลานั้น องเหม่ยหลิง กำลังเติบโตในอาชีพการงานของเธอ

ในปี พ.ศ. 2526 (1983) เธอได้รับความนิยมอย่างมากจากบทบาทของ "อึ้งย้ง" ในละครทีวีเรื่อง มังกรหยก ภาค 1 (1983) (The Legend of the Condor Heroes) ที่ออกอากาศทำเรตติงเฉลี่ยเกินกว่า 60 จุดเปิดและเรตติงสูงสุด 99% นอกจากนี้การแสดงบท อึ้งย้งของเธอเป็นที่นิยมอย่างมากและส่งให้เธอกลายเป็นไอดอลในดวงใจของผู้คนมากมายอย่างรวดเร็ว

ปีต่อมาละครเรื่อง **เทพอาจารย์จอมอิทธิฤทธิ์** (The Fearless Duo)
ทำเรตติงเฉลี่ยเกิน 60 จุดเปิดได้อีกครั้ง เป็นแชมป์เรตติงเฉลี่ยสูงสุดแห่งปี (สูงกว่าละครเรื่องอื่น ๆ) และส่งให้ องเหม่ยหลิง ถึงจุดสูงสุดในตำแหน่งนางเอกจอแก้วเบอร์หนึ่งทันที ก่อนที่เธอจะเสียชีวิตใน 1 ปีต่อมาหลังจากละครเรื่องนี้ออกอากาศ เป็นการปิดฉากชีวิตการแสดงอันแสนสั้นของเธอ และไม่ได้ก้าวเข้าไปสู่วงการภาพยนตร์เต็มตัวอย่างที่เธอเคยตั้งใจเอาไว้

## รางวัล
*ในเดือนกันยายน พ.ศ. 2553 (2013) เหมียวเฉียวเหว่ย จากบท ซื่อถูหวังหวู่ ได้รับรางวัล "**สตาร์ฮับ ทีวีบี คลาสสิกทีวี คาแรคเตอร์**" (StarHub TVB Classic TV Character Award) ประจําปีค.ศ. 2013

## การฉายซ้ำ (รีรัน) ซ้ำในฮ่องกง
นอกจากละครเรื่องนี้จะทำเรตติงเฉลี่ยได้สูงมากแล้ว (61 จุดเปิด) ยังสร้างสถิติกลายเป็นละครชุดฮ่องกงที่ถูกรีรัน บ่อยที่สุดในฮ่องกง ถึง 10 ครั้ง อีกด้วย ได้แก่

# 5 มีนาคม - 1 เมษายน พ.ศ. 2528 (1985)
# 7 กรกฎาคม - 3 สิงหาคม พ.ศ. 2530 (1987)
# 1 ธันวาคม ถึง 28 ธันวาคม พ.ศ. 2532 (1989)
# 5 ธันวาคม พ.ศ. 2534 (1991) - 3 มกราคม พ.ศ. 2535 (1992)
# 5 กรกฎาคม - 1 สิงหาคม พ.ศ. 2539 (1996)
# 1 มิถุนายน - 28 มิถุนายน พ.ศ. 2543 (2000)
# 5 กุมภาพันธ์ - 2 มีนาคม พ.ศ. 2550 (2007)
# 15 กุมภาพันธ์ - 14 มีนาคม 2560 (2017)
# 11 กุมภาพันธ์ - 8 มีนาคม พ.ศ. 2562 (2019) ออกอากาศช่วงเช้าตรู่เวลา 06.05-7.00 น.
# วันที่ 19 ธันวาคม พ.ศ. 2565 ถึง 14 มกราคม พ.ศ. 2566 (เข้าโปรแกรมฉายซ้ำช่วงดึกเวลา 00.05-01.00 น.)

## การออกอากาศในไทย
ออกอากาศในไทย 2 ครั้ง

1.ปลายปีพ.ศ. 2527 (1984) ทางช่อง 5 วันจันทร์-วันพฤหัส เวลา 21.50-22.50 น.ได้ใช้ชื่อละครว่า **ศึกชิงบัลลังก์เทพอาจารย์**

2.รีรันซ้ำกลางปี พ.ศ. 2531 (1988) ทางช่อง 5 ได้ลิขสิทธิ์การออกอากาศอีกครั้ง ทุกวันพุธ-พฤหัส เวลา 21.55-22.55 น. 

## ลงม้วนวีดีโอ
*ช่วงปี พ.ศ. 2528 (1985) ละครเรื่องนี้ได้ลงเป็นม้วนวีดีโอ (VDO) ให้เช่าในไทย ภายใต้ชื่อละครว่า **เทพอาจารย์จอมอิทธิฤทธิ์** ทำให้มีผู้ชมจำนวนหนึ่งรู้จักละครเรื่องนี้ ผ่านการเช่าวีดีโอมาดู

## อ้างอิง



*
รำลึกถึง: ละครเทพอาจารย์จอมอิทธิฤทธิ์ โดย Baidu

## แหล่งข้อมูลอื่น
*
เรตติ้งละครขององเหม่ยหลิง โดย Sina
*
10ละครยอดนิยมสูงสุดในยุค80s ของฮ่องกง
*
ละครยอดนิยมตลอดกาล

หมวดหมู่:ละครแนวแอ็คชั่น
หมวดหมู่:ละครโทรทัศน์ฮ่องกงในปี พ.ศ. 2527
หมวดหมู่:ละครโทรทัศน์แนวกำลังภายในฮ่องกง
หมวดหมู่:ละครโทรทัศน์ช่องทีวีบี